<classify> WAZIRI Mkuu, Kassim Majaliwa amesema kuna haja ya watendaji na viongozi wa serikali kupigwa msasa wa mafunzo ya utawala na jinsi ya kuongoza ili kujua misingi ya uongozi bora.Majaliwa alisema hayo Dar es Salaam jana kwenye Chuo cha Kumbukumbu ya Mwalimu Nyerere Kivukoni wakati akifungua Kongamano la Maadhimisho ya Kumbukizi ya Mwalimu Nyerere. Akizungumza chuoni hapo, Waziri Mkuu Majaliwa alisema ipo haja ya kuwapiga msasa watendaji na viongozi wa serikali kutokana na kuporomoka kwa maadili yanayosababisha utovu wa nidhani unaochangia kuwepo na matendo ya kifisadi yakiwemo rushwa na mengine mengi miongoni mwa watendaji hao.Alisema katika kumbukizi ya Mwalimu Nyerere, hakuna budi kwa viongozi kukumbushwa wajibu wao na kuzingatia maadili yaliyokuwepo wakati wa Nyerere na jinsi alivyopigania misingi ya utawala bora katika nchi. Waziri Majaliwa alisema umefika wakati sasa maadili katika taifa yaangaliwe na vitendo viovu vinapaswa kukemewa kwani vikiachwa kuendelea vitaleta vurugu kwenye amani ya nchi, jambo ambalo Mwalimu Nyerere alilionya mapema. Kuporomoka kwa maadili kwenye jamii yetu kumefanya matendo maovu yatawale kama rushwa, matumizi ya dawa za kulevya, na kama hatutachukua hatua tunahatarisha amani ya nchi na sisi hatuko tayari kuihatarisha, alisema Waziri Mkuu Majaliwa.Alisema hivi sasa dunia imebadilika na ni lazima viongozi wabadilike na kufahamu aina ya teknolojia iliyopo na kuchukua hatua ya kujifunza ili kwenda na wakati na kuwataka kutambua si kila jambo jipya linapaswa kuigwa. Ni lazima tujifunze kwenda na teknolojia mpya na unapokuwa kiongozi si kila kitu unaiga au unafanya, kuna mambo ni lazima uyaache unapochaguliwa, hivyo mafunzo ya msasa kwa viongozi kila mara ni muhimu kwa mustakabali wa amani ya nchi yetu, alisema Majaliwa.Aidha alisema serikali haitamuonea aibu mtu yeyote hata kama ni kiongozi atakayetishia amani ya nchi na itamwajibisha mara moja. Katika hatua nyingine, Waziri Majaliwa aliwapa mtihani viongozi wa chuo hicho pamoja na Waziri wa Elimu, Sayansi na Teknolojia, Profesa Joyce Ndalichako wa kuangalia jinsi ya kuboresha chuo hicho ili kipande hadhi ya kuwa Chuo Kikuu.Hili la chuo nawaachia nyie uongozi wa chuo pamoja na Waziri wa Elimu, mwangalie nini cha kuboresha ili chuo hiki chenye jina la Mwalimu Nyerere na majengo mazuri kiangaliwe kiwe na sifa za kuwa Chuo Kikuu badala ya kubaki kama kilivyo, alisema Waziri Mkuu Majaliwa. Awali, akiwasilisha mada kuhusu mchango wa Mwalimu Nyerere kwenye Azimio la Arusha, kuleta Amani na Maendeleo katika Jamii, mwanasiasa mkongwe nchini ambaye pia ni mwasisi wa Taasisi ya Mwalimu Nyerere, Joseph Butiku alisema hakuna amani iwapo haki haipo.Butiku katika mada hiyo alisema katika Azimio la Arusha aliloliandika Mwalimu Nyerere, alizungumzia mambo ya msingi ya kujenga jamii na kutaja baadhi ya mambo ambayo ni lazima yaende pamoja ambayo ndio misingi mikuu. Mambo hayo ni uhuru, haki, udugu na amani na kusema jambo moja likikosekana linaathiri mambo mengine, hivyo ni vyema jamii ikatambua wajibu wa kufanya mambo hayo kwa pamoja ili kuleta amani na maendeleo katika taifa. Mwalimu Nyerere aliweka mambo ya msingi mno, alitaja mambo manne kama msingi imara wa maendeleo ambayo ni uhuru, haki, udugu na amani na kwamba moja likiyumba basi mengine nayo yanakuwa shakani, alisema Butiku.  <topic>: KITAIFA 